《官买田》
元代·朱德润

官买田，买田忆从延祐年。官出缗钱输里正，要买膏腴最上阡。

不问凶荒岁水旱，岁纳亩粮须石半。农家无收里正偿，卖子卖妻俱足算。

每岁徵粮差好官，米价官收仍助钱。不是军储与官俸，长宁寺内供斋筵。

寺僧食饱毳帽红，不知农耕水旱与荒凶。里正陪粮家破荡，剥肤槌髓愁难穷。

普天之下皆王土，赋税输官作编户。春秋祭祀宗庙中，长宁僧饭真何补。

官买田，台不谏，省不言，不知尧汤水旱日，曾课民粮几千石。

作者简介：（1294—1365）睢阳人，徙吴中，字泽民。工画山水人物，能诗，善书。仁宗延祐末荐授应奉翰林文字，兼国史院编修。英宗嗣位，出为镇东儒学提举，后弃官归。顺帝至正中，起为行中书省照磨，摄守长兴。有《存复斋集》。